A4-0270/97

Ψήφισμα σχετικά με την ανακοίνωση της Επιτροπής σχετικά με κριτήρια αξιολόγησης εθνικών προγραμμάτων για την κοστολόγηση και χρηματοδότηση της καθολικής υπηρεσίας στις τηλεπικοινωνίες και κατευθυντήριες γραμμές για τα κράτη μέλη ως προς τη λειτουργία τέτοιων προγραμμάτων (CΟΜ(96)0608 - C4-0647/96)

Το Ευρωπαϊκό Κοινοβούλιο,

- έχοντας υπόψη την ανακοίνωση της Επιτροπής (CΟΜ(96)0608 - C4-0647/96),

- έχοντας υπόψη την οδηγία 97/33/ΕΚ του 30.6.1997 του Ευρωπαϊκού Κοινοβουλίου και του Συμβουλίου σχετικά με τη διασύνδεση στις τηλεπικοινωνίες όσον αφορά τη διασφάλιση καθολικής υπηρεσίας και διαλειτουργικότητας μέσω εφαρμογής αρχών παροχής ανοικτού δικτύου (ΟΝΡ) ((ΕΕ L 199 της 26.7.1997, σελ. 32)),

- έχοντας υπόψη την οδηγία 97/.../ΕΚ του Ευρωπαϊκού Κοινοβουλίου και του Συμβουλίου που τροποποιεί τις οδηγίες 90/387/ΕΟΚ και 92/44/ΕΟΚ για την καθολική υπηρεσία στις τηλεπικοινωνίες σε ανταγωνιστικό περιβάλλον ((95/280 (COD) που δεν έχει ακόμα δημοσιευθεί στην ΕΕ )),

- έχοντας υπόψη την οδηγία της Επιτροπής 96/19/ΕΚ της 13ης Μαρτίου 1996 που τροποποιεί την οδηγία 90/388/ΕΟΚ (οδηγία περί πλήρους ανταγωνισμού) όπου ορίζεται ότι τα κράτη μέλη οφείλουν μεταξύ άλλων να κοινοποιούν στην Επιτροπή, το αργότερο έως την 1η Ιανουαρίου 1997, τις δημοσιονομικές υποχρεώσεις όσον αφορά την καθολική υπηρεσία, οι οποίες θα δημοσιεύονται το αργότερο έως την 1η Ιουλίου 1997 ((EE L 74 της 22.3.96, σελ. 13)),

- έχοντας υπόψη το ψήφισμά του της 12ης Δεκεμβρίου 1996 σχετικά με την ανακοίνωση της Επιτροπής προς το Συμβούλιο, το Ευρωπαϊκό Κοινοβούλιο, την ΟΚΕ και την Επιτροπή των Περιφερειών περί καθολικής υπηρεσίας για τις τηλεποκοινωνίες στο πλαίσιο ενός πλήρως ελευθερωμένου πριβάλλοντος, ένα ουσιώδες στοιχείο της κοινωνίας των πληροφοριών ((ΕΕ C 20 της 20.1.97, σελ. 156)),

- παραπέμποντας στη γνώμη που διατύπωσε το Ευρωπαϊκό Κοινοβούλιο σε πρώτη ανάγνωση σατις 20 Φεβρουαρίου 1997, στο πλαίσιο της πρότασης οδηγίας του Ευρωπαϊκού Κοινοβουλίου και του Συμβουλίου για την εφαρμογή της παροχής ανοικτού δικτύου (ΟΝΡ) στη φωνητική τηλεφωνία και για την καθολική υπηρεσία στις τηλεπικοινωνίες σε ανταγωνιστικό περιβάλλον ((ΕΕ C 85 της 17.3.1997, σελ. 117)),

- έχοντας υπόψη την έκθεση της Επιτροπή Οικονομικής, Νομισματικής και Βιομηχανικής Πολιτικής και τη γνωμοδότηση της Επιτροπής Νομικών Θεμάτων και Δικαιωμάτων των Πολιτών (A4-0270/97),

1. εκφράζει την αποδοκιμασία του για το γεγονός ότι το σημαντικό θέμα της καθολικής υπηρεσίας εξετάζεται και ρυθμίζεται μέσω πολυαρίθμων οδηγιών και ανακοινώσεων[semigr ]

2. στο πλαίσιο αυτό παραπέμπει στις μεγάλες διαφορές ερμηνείας μεταξύ των κρατών μελών που αποτελούν μεταξύ άλλων συνέπεια του εν λόγω κατακερματισμού ούτως ώστε να δημιουργείται ανασφαλές επενδυτικό κλίμα για τη βιομηχανία στον τομέα των τηλεπικοινωνιών και άνισο επίπεδο υπηρεσιών για τον Ευρωπαίο πολίτη[semigr ] προς τούτο επισημαίνει για άλλη μία φορά τη σημασία μιας βραχυπρόθεσμης εκπόνησης ενιαίας οδηγίας στον τομέα των τηλεπικοινωνιών[semigr ]

3. υποστηρίζει κατ' αρχήν τη δημοσίευση κατευθυντηρίων γραμμών και κριτηρίων αξιολόγησης για την κοστολόγηση και τη χρηματοδότηση της καθολικής υπηρεσίας στις τηλεπικοινωνίες, αλλά διερωτάται ποιο είναι ακριβώς το νομικό καθεστώς μιας τέτοιας ανακοίνωσης και ποιες θα ήταν οι συνέπειες σε περίπτωση που ένα κράτος μέλος θα χρησιμοποιούσε διαφορετικη μέθοδο από εκείνη που ορίζει η υπό εξέταση ανακοίνωση[semigr ]

4. παραπέμπει επ' αυτού σε ευχή που είχε διατυπώσει προγενέστερα το Ευρωπαϊκό Κοινοβούλιο για εκπόνηση οδηγίας σε ευρωπαϊκό επίπεδο για την κοστολόγηση και τη χρηματοδότηση της καθολικής υπηρεσίας στις τηλεπικοινωνίες[semigr ]

5. επισημαίνει ότι στον τομέα των τηλεπικοινωνιών, όπως και σε κάθε άλλο τομέα, η Επιτροπή οφείλει να υποβάλλει μια συνεκτική κανονιστική προσέγγιση η οποία να είναι ταυτοχρόνως φορέας νομικής ασφάλειας. Οι διατάξεις της υπό εξέτασης ανακοίνωσης δεν μπορούν να προκαταλαμβάνουν το περιεχόμενο κανονιστικών πράξεων επί του θέματος οι οποίες δεν έχουν εισέτι εγκριθεί.

6. καλεί την Επιτροπή να παράσχει διευκρινίσεις σχετικά με τη δήλωση που δημοσιεύει στην εν λόγω ανακοίνωση για τη χρηματοδότηση της καθολικής υπηρεσίας και η οποία περιλαμβάνεται στα πρακτικά του Συμβουλίου των αρμοδίων για θέματα τηλεπικοινωνίας Υπουργών ((βλ. παράρτημα Γ της ανακοίνωσης: «δήλωση της Επιτροπής περιλαμβανόμενη στα πρακτικά του Συμβουλίου 1910Ε των αρμοδίων για θέματα τηλεπικοινωνίας υπουργών στις 27 Μαρτίου 1996 σχετικά με τη χρηματοδότηση της καθολικής υπηρεσίας.)) και διαπιστώνει ότι το Ευρωπαϊκό Κοινοβούλιο δεν εκλήθη να συμμετάσχει στη διαδικασία αυτή, παρά το γεγονός ότι η οδηγία που συζητήθηκε στο εν λόγω Συμβούλιο για τις επικοινωνίες είχε ως νομική βάση το άρθρο 100Α[semigr ]

7. ζητεί από την Επιτροπή να το ενημερώσει σχετικά με την ισχύουσα νομοθεσία στον τομέα της χρηματοδότησης της καθολικής υπηρεσίας στις τηλεπικοινωνίες στα διάφορα κράτη μέλη, αφού εκπληρώσουν τα κράτη μέλη την υποχρεώσή τους που απορρέει από την προαναφερθείσα οδηγία 96/19/ΕΚ[semigr ]

8. εκφράζει την ικανοποίησή του για το γεγονός ότι οι αρμόδιες υπηρεσίες της Επιτροπής έχουν συστήσει «joint team» για τον καλύτερο συντονισμό της πολιτικής στον τομέα των τηλεπικοινωνιών[semigr ]

9. υπενθυμίζει ότι στον τομέα του κόστους και της χρηματοδότησης, η ενέργεια της Επιτροπής πρέπει να εγγραφεί στο πλαίσιο της ενιαίας υπηρεσίας των τηλεπικοινωνιών, που βασίζεται στις γενικές αρχές του δικαίου, ιδίως δε στις αρχές της μη καθιέρωσης διακρίσεων και της αναλογικότητας.

10. επισημαίνει ότι η καθολική υπηρεσία αποτελεί εξελικτική έννοια και ότι μακρυπρόθεσμα είναι δυνατόν να διευρυνθεί, σε συνάρτηση με την εξέλιξη της τεχνολογίας και της αγοράς[semigr ]

11. επιβεβαιώνει άλλη μια φορά την πεποίθησή του ότι το επίπεδο της παροχής υπηρεσίας όπως ορίζεται στην ισχύουσα κοινοτική νομοθεσία είναι προς στιγμήν εφικτό[semigr ]

12. υποστηρίζει την αρχή σύμφωνα με την οποία τα κράτη μέλη που δεν διαθέτουν (ακόμη) μηχανισμό καθολικής υπηρεσίας θα πρέπει να αφεθούν ελεύθερα δεδομένου ότι η αρχή της ελεύθερης αγοράς εξασφαλίζει για κάθε πολίτη των ενεχομένων κρατών μελών καθολική υπηρεσία[semigr ]

13. υπογραμμίζει την ανάγκη να αναπτυχθούν στο πλαίσιο οδηγίας οι επιτρεπόμενες και μη θέσεις και κατηγορίες δαπανών, καθ' ην περίπτωση ορισμένα κράτη μέλη θεσπίσουν σύστημα καθολικής υπηρεσίας[semigr ]

14. υποστηρίζει την αρχή ότι οι ρυθμίσεις για την καθολική υπηρεσία στις τηλεπικοινωνίες θα πρέπει να αφορούν μόνον την κοστολόγηση της καθολικής υπηρεσίας[semigr ]

15. εφιστά την προσοχή στην αρχή που απορρέει από την κοινοτική νομοθεσία και η οποία ορίζει ότι ο υπολογισμός του καθαρού κόστους θα πρέπει να βασίζεται σε αντικειμενικές, διαφανείς, μη διακριτικές και αναλογικές διαδικασίες και κριτήρια[semigr ]

16. υποστηρίζει την αρχή ότι ο υπολογισμός του κόστους θα πρέπει να διεξάγεται κατά τρόπον ώστε να λαμβάνονται υπόψη οι μελλοντικές προοπτικές[semigr ]

17. ζητεί από την Επιτροπή να μεριμνήσει ώστε να μην ζητηθεί η συμβολή των παραγόντων της αγοράς για τη χρηματοδότηση της καθολικής υπηρεσίας εν όσω εξακολουθεί ένα κράτος μέλος να μην έχει ορίσει τιμές διασύνδεσης βάσει του κόστους[semigr ]

18. επισημαίνει ότι ενδεχόμενες ρυθμίσεις για το λεγόμενο «έλλειμμα πρόσβασης» είναι δυνατόν να ισχύουν μόνον προσωρινά, το αργότερο μέχρι 1ης Ιανουαρίου 2000, ενώ οφείλουν να είναι διαφανείς και αναλογικές και να τεθούν τελικά εντελώς εκτός ισχύος αμέσως μόλις πραγματοποιηθεί η αναγκαία αναδιάρθρωση των τιμών[semigr ]

19. επισημαίνει ότι και μετά την αναδιάρθρωση των τιμών, κάθε πολίτης διατηρεί το δικαίωμα οικονομικά προσιτής σύνδεσης και ότι προς τούτο θα πρέπει να τεθεί σε λειτουργία ένας μηχανισμός καθολικής υπηρεσίας[semigr ]

20. καλεί την Επιτροπή να μεριμνήσει ώστε ενδεχόμενες προσωρινές χρηματοδοτήσεις εκ μέρους επιχειρήσεων στον τομέα της τηλεπικοινωνίας λόγω ελλείμματος πρόσβασης θα πρέπει να διαχωρισθούν πλήρως από τις συνεισφορές στην καθολική υπηρεσία δεδομένου ότι πρόκειται για δύο διαφορετικές εννοιες[semigr ]

21. καλεί την Επιτροπή να μεριμνήσει ιδιαίτερα ώστε τα κράτη μέλη, που επιθυμούν να χρηματοδοτήσουν από τον κρατικό προϋπολογισμό το κόστος της καθολικής υπηρεσίας στον τομέα των τηλεπικοινωνιών λαμβάνουν παρόμοια μέτρα μόνον εφόσον συμμορφούνται πλήρως με τις διατάξεις περί κρατικής ενίσχυσης που ορίζουν τα άρθρα 92 έως 94 της Συνθήκης ΕΚ, ούτως ώστε να μην ευνοούνται με αθέμιτο τρόπο υπάρχουσες επιχειρήσεις[semigr ]

22. υπογραμμίζει ότι δεν θα πρέπει αυτομάτως να ευνοείται σε ένα ελευθερωμένο περιβάλλον ο σημερινός φορέας παροχής καθολικής υπηρεσίας, αλλά και εκείνοι οι οποίοι είναι σε θέση να προσφέρουν υπηρεσίες στον τομέα των τηλεπικοινωνιών κατά τον πλέον αποτελεσματικό τρόπο και με την όσο το δυνατόν καλύτερη ποιότητα για τον καταναλωτή[semigr ] επισημαίνει στο πλαίσιο αυτό ότι η παροχή καθολικής υπηρεσίας είναι δυνατόν να ενέχει σημαντικά εμπορικά πλεονεκτήματα και πλεονεκτήματα στον τομέα του μάρκετινγκ[semigr ]

23. αναθέτει στον Πρόεδρό του να διαβιβάσει το παρόν ψήφισμα στην Επιτροπή και το Συμβούλιο.